Landmand og minkavler Finn Jørgensen fra Jerslev, gjorde onsdag aften et sjældent fund. Da han var i gang med at reparere drænledning på en ejendom, dukkede der pludselig knogler frem i mosejorden. Finn Jørgensen indstillede straks arbejdet, og kontaktede her til morgen LandboNords arkæologiske rådgiver Torben Nilsson. Efter undersøgelse af knoglerne kunne han fortælle, at knoglerne formentlig stammer fra mennesker, der er placeret i et mosehul i jernalderen - altså såkaldte moselig. Moselig går under kategorien oldtidslevn. Derfor er sagen overdraget til Vendsyssel Historiske Museum. Ikke langt fra stedet, hvor moseligene er fundet, er der tidligere blevet udgravet en krigergrav.
Et sjældent arkæologisk fund blev gjort onsdag aften i Jerslev.